Jurinová, Erika, podpredsedníčka NR SR (2015-12-01):
Vážená pani predsedajúca, pán minister, kolegyne, kolegovia, dovoľte aj mne v krátkosti sa vyjadriť k skrátenému legislatívnemu konaniu, ktoré máme dnes v pléne. Dnes taký smútok ma zavalil. Jedným z dôvodov toho bolo určite aj to, že dnes sa hlasovalo aj o zákone o protikomunistickom odboji, pri ktorom sa teda predstavitelia vládnej strany SMER zdržali hlasovania, všetka česť výnimkám, pani poslankyni Vaľovej a pani poslankyni Šedivcovej, ktoré, dúfam, nie omylom tak urobili, zahlasovali za tento zákon. O to viac som smutnejšia, že vlastne vzápätí na to rokujeme o protiteroristickom balíčku, ktorý pripravila vláda. A naozaj sa neviem ubrániť pocitu, že je to vyslovene marketingový ťah, ktorým chcú, ako to hovoria na heslách, ochrániť ľudí pred strachom, ktorý ale sami vyvolávate. Bohužiaľ, je to tak, že vy ste tí, ktorí v ľuďom ten strach vyvolávate a zároveň aj pestujete. A teraz ako veľký ochrancovia a záchrancovia im chcete pomáhať. Je to podľa mňa veľmi nefér, možnože aj z toho dôvodu, ako spomínala kolegyňa Janka Šípošová, že útočíte na city tých najbezbrannejších, starších a najstarších ľudí. Je to proste váš štýl práce. Ak by som sa pozrela na to, koľko skrátených legislatívnych konaní máme, doteraz ich bolo 25, dnes pribudnú ďalšie dve skrátené legislatívne konania. Nie som si celkom istá, či aj dnes napĺňate celkom rokovací poriadok alebo aj ústavu o tom, za akých podmienok ho máte dať. Vieme, že priame ohrozenie zatiaľ nikto nepotvrdil. A veľmi by ma zaujímalo, či sa niekto aj na ministerstve, aj vo vláde zaoberal tým, či krajiny, ktoré sú reálne ohrozené práve takýmito útokmi, mám na mysli Francúzsko, Anglicko, dneska, teraz nám prečítal pán Senko správu z jedného média, Nemecko, sa rovnako takto veľmi rýchlo zaoberajú úpravou ústavy, poprípade aj inej legislatívy. Nemám o tom zatiaľ vedomosť. Dali sme to teda preveriť, kolegyňa Šípošová už požiadala parlamentný inštitút, aspoň aby v rámci možností to urobil. Dúfame, že do druhého čítania na to aspoň nejaké odpovede budeme mať, budeme vedieť, či naozaj tí, ktorí sú priamo ohrození terorizmom, reagujú podobne, poviem teraz historicky, ako na Slovensku. Hovorilo sa tu chvíľku o tom, či máme alebo nemáme skúsenosť s terorizmom. Ja osobne si pamätám jednu skúsenosť nepriamu s terorizmom. Týkala sa našich horolezcov, ktorí v Nepále boli postrieľaní. A viete, čo sa vtedy stalo? Vtedy premiér veľkodušne vytiahol svoju rezervu a dal ju rodinám pozostalých. Toto sa vám zdá systémové riešenie? My sme sa osobne rok snažili alebo dva roky sme sa snažili o to, aby bol vytvorený systém ochrany obetí, do ktorého by spadali aj obete terorizmu. Nie, opäť prejavila sa „veľkodušnosť“ nášho premiéra a bolo mu marketingovo oveľa výhodnejšie dať zo svojej rezervy rodinám pozostalých obetí. Keby sme sa vrátili k tomu, chceme alebo vy chcete meniť ústavu a Trestný zákon. Podotknem len, že sme naozaj na veľmi tenkej hrane. Je dôležité porovnávať to, či sa nám bezpečnosť zlepší, verzus to, či nám to bude stáť za to, ak znížime úroveň práv občanov. Podľa mňa, tak ako som ja vnímala tieto novely, ktoré máme na programe dňa, obávam sa, že to zvýšenie bezpečnosti nebude zaručené. Bola by som veľmi rada, keby sme sa možnože viac zamerali na to, aby sme nielenže dali viac kompetencií SIS, ale možno na to, akí ľudia sú v nej, a možno dôraz na to, aby sa zaoberali viac úlohami, ktoré majú robiť, ako kšeftami práve v tejto spravodajskej inštitúcii. Hovoríme o zmene ústavy. Niekde som začula, že je to krízová legislatíva alebo proste súvislosť s krízou to, že riešime krízový stav. Tak sa chcem spýtať, či naozaj ústava samotná je hodná toho, aby sme krízovo riešili nejakú situáciu, ktorá podľa mňa ak je krízová, by mala trvať určitý stav. Ak by teraz nastala zmena, že krízovo zmeníme ústavu, aká je garancia, že sa po ukončení krízy dokáže to vrátiť späť? Teraz nehovorím o tom, že naozaj obsahovo možno by sa našla zhoda. Ale tú zhodu nikto nehľadal. Na to už poukazovali takisto viacerí kolegovia. O tomto všetkom hovoríme vo svetle, že vieme, že práve na ten teroristický útok, ktorý bol uskutočnený v januári v Paríži, sa nakupovali vysoko pravdepodobne zbrane na Slovensku. Myslíte si, že keď prijmeme túto legislatívu, že sa to už neudeje? Myslím si, že opäť je to len v možnostiach SIS, ktoré už doteraz má. Ani zvýšenie kompetencií, ani nič by nemuselo zabrániť tomu, aby si konali svoje povinnosti tak, ako si ich konať majú. Naopak, snažíme sa teda dovnútra riešiť problém terorizmu. Mňa by tu len zaujímalo, či pán premiér rovnako vážne pristupoval k tomu aj, čo sa týka toho riešenia, v Európskej únii, či tam navrhoval nejaké lepšie prepojenia ja neviem tajných služieb alebo či rovnako rýchle, tak ako navrhol zmenu ústavy a zmenu Trestného zákona, mal naozaj naporúdzi nejaké zmeny, ktoré sa týkajú vzájomnej spolupráce, minimálne informačných služieb. O tomto sa tiež nejako nehovorí. Pre toto všetko, čo som povedala, si myslím, že naozaj nemáte úprimný záujem na tom, aby sa zmenila ústava Slovenska, pretože ste nevyvolali žiadne vnútorné ani rokovanie, ani nič podobné, len čakáte, že budete môcť opäť ukázať na niekoho, teda, zdá sa, na opozíciu s tým, že: „Pozrite sa, oni sú s teroristami azda aj.“ A toto sa mi zdá od vás veľmi nefér. Preto určite nepodporíme skrátené legislatívne konanie. Ďakujem pekne.